text: चीनी विदेश मंत्रालय की प्रवक्ता हुआ चनयिंग ने मीडिया ब्रीफिंग में पीएम मोदी की टिप्पणी का स्वागत करते हुए कहा कि, ‘हमने चीन-भारत संबंधों पर प्रधानमंत्री मोदी द्वारा की गई सकारात्मक टिप्पणियों पर ध्यान दिया है। हम इस तरह की सकारात्मक टिप्पणियों की काफी सराहना करते हैं।’ पीएम मोदी और चीन के राष्ट्रपति शी चिनफिंग के बीच वुहान में हुई अनौपचारिक बैठक को याद करते हुए हुआ ने कहा कि दोनों के बीच में अंतर्राष्ट्रीय और द्विपक्षीय संबंधों को लेकर गहराई से विचारों का आदान-प्रदान हुआ। उन्होंने कहा कि दोनों नेता कई सहमतियों पर पहुंचे थे।